Jeg hedder Jesper Nielsen og har arbejdet på CERN siden 2003, og jeg er ansvarlig for det tekniske kontrolrum.
CERN, Den Europæiske Organisation for Højenergifysik, driver verdens største forsøgsanlæg for partikelfysik -
- og blev etableret i 1954 af 12 europæiske lande.
CERN råder over flere forskellige forsøgsanlæg inden for højenergi- og partikelfysik. 
Heriblandt seks partikelacceleratorer.
Som i nok ved, så skal man bruge en masse teknisk infrastruktur, en masse tekniske systemer for at få alle de acceleratorer til at køre -
- og det er vores opgave at sørge for, at de kører hele tiden – uden problemer. 
Jeg synes, at det er super fedt, det er vildt spændende. Der er rigtig mange nye ting, som man kan lære hele tiden.
Jeg har et hold af ni operatører, hvor vi har alle vores tekniske alarmer. 
Så snart vi har et problem på en installation, det kan være ventilation-, køle-, el-system, whatever -
- så kommer det op på vores skærme herinde.
Så vores opgave er at finde ud af, er det en vigtig alarm, er det en alvorlig alarm, er det noget, vi skal gøre nu -
- eller noget der kan vente, er det noget, vi bliver nødt til at køre ud og fikse.
Der er to officielle sprog herinde. Engelsk og fransk.
Når man kommer herned, er det påkrævet, at man kan tale det ene og er villig til at lære det andet.
Så det var noget med at køre ind om morgenen og lære fransk på fransk skole og så tilbage til CERN -
- få en sandwich og så læse videre herinde i fire timer på det tekniske. 
Og så ellers hjem og sove, for efter 8 timer intensiv læring så kan man ikke mere.
Planen var egentlig, at jeg skulle være hernede i et par år, og det er så 15 år siden. 
I de 15 år har jeg skiftet job flere gange, og jeg er rigtig glad for det arbejde, jeg har nu -
- og jeg tror ikke, at jeg skal andre steder hen end her.
